钦定古今图书集成/历象汇编/乾象典/第088卷 > 性理会通 > 《观雪》汉·黄宪
## 钦定古今图书集成/历象汇编/乾象典/第088卷 > 性理会通 > 《观雪》汉·黄宪

秦王与征君饮，观雪于庭，有姬卧貂帷，赋《白雪》之歌，
起而觅瑟不得，倚帷而咏之，声绕殿阁，积雪倒飞，秦
王甚异之，乃鼓缶而和，命左右以觞进征君，征君曰：
“王亦止缶乎。”秦王曰：“何谓也？”曰：“夫物不可过盛，音不
可过扬，过盛则亢，过扬则淫，今王之缶淫矣，不可鼓
也，臣是以请止之。”秦王曰：“嗟乎，先生欲以寡人之姬
喻是寡人有淫姬也，于缶何有焉？”遂不悦而罢酒。左
右附秦王之耳，告曰：“王请烹之。”秦王曰：“烹一士而动
诸侯，不可谓武。”征君佯醉而出，秦王解白狐裘赐之
以御寒。征君谓李元曰：“秦未可去也。”